钦定古今图书集成/明伦汇编/氏族典/第202卷 > 高市贵
## 钦定古今图书集成/明伦汇编/氏族典/第202卷 > 高市贵

按《北齐书高市贵传》：“市贵，善无人也，少有武用。孝昌
初，恒州内部敕勒刘仑等聚众反，市贵为都督，率众
讨仑，一战破之。累迁抚军将军、谏议大夫。及尔朱荣
立魏庄帝，市贵预翼戴之勋，迁卫将军、光禄大夫、秀
容大都督、第一领民酋长，赐爵上洛县伯。尔朱荣击
葛荣于滏口，以市贵为前锋都督。荣平，除使持节、汾”
州刺史，寻为晋州刺史。纥豆陵步藩侵乱并州，高祖
破之，市贵从行有功，除骠骑大将军、仪同三司，封常
山郡公。高祖起义，市贵预其谋，除西兖州刺史，不之
州。天平初，复除晋州刺史。高祖寻以洪峒要险，遣市
贵镇之。元象中，从高祖破周文帝于邙山，重除晋州
刺史、西道军司。卒。赠并汾怀建东雍五州军事、太尉
公并州刺史。敕令第二子《孔雀》承袭。